DA Den Europæiske Unions Tidende C 347/8

Appel iværksat den 25. august 2011 af Ziegler SA til prøvelse af dom afsagt af Retten (Ottende Afdeling) den 16. juni 2011 i sag T-199/08, Ziegler mod Kommissionen

(Sag C-439/11 P)

2011/C 347/13

Processprog: fransk

Parter

Appellant: Ziegler SA (ved avocats J.-F. Bellis, M. Favart og A. Bailleux)

Den anden part i appelsagen: Europa-Kommissionen

Appellanten har nedlagt følgende påstande

— Appellen antages til realitetsbehandling, og appellanten gives medhold.

— Rettens dom af 16. juni 2011 i sag T-199/08, Ziegler mod Kommissionen, ophæves, og Domstolen afgør selv den tvist, der ligger til grund herfor.

— Appellanten gives medhold i de for førsteinstansen nedlagte påstande og Kommissionens beslutning K(2008) 926 endelig af 11. marts 2008, om en procedure efter artikel 81 EF og EØS-aftalens artikel 53 i sag COMP/38.543 — Internationale flyttetjenesteydelser annulleres således, eller subsidiært ophæves den bøde der blev pålagt appellanten i den pågældende beslutning eller mere subsidiært nedsættes bøden betydeligt.

— Europa-Kommissionen tilpligtes at betale sagens omkostninger i de to instanser.

Anbringender og væsentligste argumenter

Appellanten har fremsat fire anbringender til støtte for appellen.

Med første anbringende har appellanten gjort gældende, at Retten har begået flere retlige fejl ved i den appellerede dom at fastslå, at Kommissionen i henhold til retningslinjerne vedrørende begrebet påvirkning af handelen mellem medlemsstaterne med rette kunne konkludere, at den overtrædelse, som appellanten blev kritiseret for, mærkbart kunne påvirke samhandelen mellem medlemsstaterne i artikel 101, stk. 1, TEUF’s forstand.

Med andet anbringende har appellanten anført, at Retten har tilsidesat EU-retten og særligt artikel 296 TEUF, den grundlæggende ret til en retfærdig rettergang og det almindelige lighedsprincip og princippet om forbud mod forskelsbehandling, idet den har fastslået, at Kommissionen ikke har tilsidesat sin begrundelsesforpligtelse ved alene at lægge overtrædelsens karakter af »meget alvorlig« til grund for at fastlægge den andel af salgene i forbindelse med overtrædelsen, som skulle anvendes ved beregningen af grundbeløbet af den bøde, der skulle pålægges appellanten i henhold til retningslinjerne for beregning af bøder efter artikel 23, stk.2, litra a), i forordning (EF) nr.1/2003 (1).

Med tredje anbringende har selskabet Ziegler gjort gældende, at den appellerede dom er behæftet med en begrundelsesmangel, idet der ikke tages stilling til anbringendet vedrørende Kommissionens manglende objektive upartiskhed, og idet den grundlæggende ret til en retfærdig rettergang og den grundlæggende ret til en god forvaltning tilsidesættes ved underkendelse af dette anbringende.

Med fjerde anbringende har appellanten endelig gjort gældende, at den appellerede dom tilsidesætter EU-retten og særligt det almindelige lighedsprincip og princippet om forbud mod forskelsbehandling, idet Retten — skønt den anerkender, at Kommissionen ikke har analyseret appellantens økonomiske situation korrekt — ikke har rejst tvivl ved den omstændighed, at Kommissionen end ikke har overvejet den mulighed, at appellanten kunne få en nedsættelse af bøden på grundlag af punkt 37 i retningslinjerne for bødeberegning, skønt den har indrømmet en anden virksomhed, som er sanktioneret for samme overtrædelse, en nedsættelse af bøden i henhold til nævnte klausul.

(1) Rådets forordning (EF) nr. 1/2003 af 16.12.2002 om gennemførelse af konkurrencereglerne i traktatens artikel 81 og 82 (EFT 2003 L 1, s. 1).